Ľudo Zúbek

**Ľudovít Zúbek** (Ľudo Zúbek) (* 12. júl 1907, Malacky – † 23. jún 1969, Bratislava) bol slovenský prozaik, publicista a prekladateľ. 

## Životopis

Ľudo Zúbek sa narodil 12. júla 1907 v rodine murára Jána Zúbka a Terézie Zúbkovej (rodenej Ivanovej). Pochádzal z deviatich detí a bol prvorodeným synom, ďalší súrodenci boli: Jozef, Ružena, Matilda, Mária, Ernest, Valéria, Karol a Viktor Zúbkovci. V rodisku vychodil školu základnú i meštiansku. Po skončení meštianskej školy úspešne pokračoval v štúdiu na obchodnej akadémii v Bratislave, kde úspešne zmaturoval v roku 1925. Pracoval v bankách ako úradník (Bratislava, Malacky, Skalica, Zohor, Hlohovec, Piešťany). V rokoch 1932 – 1946 pracoval v Slovenskom rozhlase, v rokoch 1946 – 1947 na Povereníctve informácií. V roku 1947 sa stal riaditeľom novovzniknutého vydavateľstva *Tatran* a v rokoch 1948 – 1956 bol jeho vedúcim redaktorom. Od roku 1956 sa zo zdravotných dôvodov rozhodol prerušiť zamestnanecký pomer. V ďalších rokoch - až do svojej predčasnej smrti dňa 23. júna 1969 - sa výlučne venoval spisovateľskej práci. Za svoje dielo bol v roku 1967 ocenený titulom zaslúžilý umelec.

## Tvorba

Patril k tvorcom slovenského historického biografického románu a zaslúžil sa o rozvoj slovenskej rozhlasovej hry pre deti a mládež, ale i dospelých. Písal prednášky, fejtóny, reportáže, cestopisné pásma, poviedky, rozhlasové hry a romány. Venoval sa tiež literatúre faktu a prekladal z maďarskej a českej literatúry. Upravil tiež dielo *Dômyselný rytier don Quijote de la Mancha* a časť z románu V. Huga *Bedári* pod názvom *Cosette*.

## Diela
### Próza pre dospelých
* 1938 – *Ján Kupecký*, životopisný román o slovenskom maliarovi
* 1956 – *Doktor Jesenius*, životopisný román o Jánovi Jeseniovi
* 1956 – *Skrytý prameň*, historicko-životopisná novela o majstrovi Pavlovi z Levoče
* 1962 – *Zlato a slovo*, historický román o kolonizácii amerických území Španielmi
* 1965 – *Farebný sen*, nové dielo o Jánovi Kupeckom
* 1971 – *Štvrtá stena*, posmrtne vydaný román o absolventke herectva (napísaný bol už v roku 1962)
* 1987 – *Zo zamknutej záhrady*, posmrtne vydané krátke prózy (výber zostavil Milan Jurčo)

### Próza pre deti a mládež
* 1949 – *V službách Mateja Hrebendu*, historický román o slovenskom vydavateľovi a kolportérovi
* 1952 – *Murársky chlieb*, autobiografické dielo
* 1957 – *Jar Adely Ostrolúckej*, dievčenský román o Ľudovítovi Štúrovi a Adele Ostrolúckej
* 1967 – *Rytieri bez meča*, 15 portrétov svetových autorov literatúry

### Literatúra faktu
* 1965 – *Moja Bratislava*, dejiny mesta
* 1965 – *Gaudeamus igitur alebo Sladký život študentský*, dielo venované 500. výročiu založenia Academie Istropolitany
* 1969 – *Ríša Svätoplukova*, dielo o národných dejinách

### Rozhlasové hry pre dospelých
* 1934 – *Katastrofa*
* 1934 – *Ľudovít Štúr*
* 1935 – *Život básnika*

### Rozhlasové hry pre deti a mládež
* 1939 – *Zánik ríše Aztékov*
* 1939 – *Pochod do Mexika*

### Filmové námety
* 1958 –  V hodine dvanástej 
* 1973 –  Skrytý prameň
* 1974 –  Do zbrane, kuruci!

Kategória:Slovenskí spisovatelia
Kategória:Slovenskí prozaici
Kategória:Česko-slovenskí zaslúžilí umelci
Kategória:Slovenskí spisovatelia pre deti a mládež
Kategória:Osobnosti z Malaciek
Kategória:Pracovníci Slovenského rozhlasu